Martin Lidegaard (RV), 2004-01-23:
Det Radikale Venstre forholder sig i udgangspunktet positivt til det fremsatte forslag, som vi synes balancerer godt mellem de svære hensyn til det, man kunne kalde det sociale hensyn i postbefordringen, nemlig at alle danskere kan få posten ud, at der er tilpas mange betjeningssteder, og det, at vi samtidig har gang i en liberaliseringsproces, som er helt nødvendig for også at sikre brugerne konkurrencen og dermed priser og service på længere sigt.
Det er en delikat balance, fordi der er nogle hensyn at tage, som liberaliseringen ikke kan tage, og som vi derfor skal have indbygget i en regulering og lovgivning.
Hele dette lovforslag kommer jo på et tidspunkt, hvor rammen, kan man sige, om den måde, vi kommunikerer med hinanden på, er en heftig digitalisering, som undergraver papirbrevenes tid, og som foregår så hurtigt, at man næsten ikke kan følge med, og som dermed også indvarsler en helt ny måde for mennesker at kommunikere på både nationalt og internationalt.
Det skal man have i baghovedet, for alt, hvad vi beslutter i forbindelse med dette lovforslag, sker jo på baggrund af et vigende marked, og derfor bliver der et stadig større misforhold mellem det, Post Danmark kan tjene på almindelig post, og de særlige ydelser, som vi gerne vil have Post Danmark til at yde.
Der er tre områder, som især har været omdiskuteret i dag.
Det er især to af dem, der er blevet diskuteret, men der er også et tredje, som burde måske have været diskuteret lidt mere, og de områder vil jeg koncentrere mig om.
Det har været diskuteret, hvor mange postbetjeningssteder man skal have.
Det er, som flere har været inde på, lidt svært at gennemskue, hvilke konsekvenser det fremsatte lovforslag egentlig vil få, bl.a. fordi vi står over for Strukturkommissionens arbejde, som skal fastlægge antallet af kommuner, for hvad kommer det så til at betyde, at man skal have mindst et i hver kommune?
Det er der er grund til at kigge nærmere på.
Det andet område, som har været omdiskuteret, er
spørgsmålet om postkasser i ældre bygninger.
Her må jeg sige, at vi også går efter at få et bredt forlig og vil kigge åbent på det, men vores udgangspunkt er nok det samme som SF's, nemlig at vi synes, at der både er et hensyn til postbudene og et hensyn til det forhold, at postvæsenet, uanset hvad vi gør, kommer til at skulle indrette sig på en virkelighed, hvor de har færre breve at tjene penge på og derfor bliver nødt til at skære i omkostningerne.
Her synes jeg måske, at vi har et område, hvor vi, der har boet i mange år i gammelt etagebyggeri, må sige, at det er meget sjældent, at vi når at få post om morgenen.
Hvor stor en ulempe er det, at vi skal tage den med op, når vi kommer hjem?
Jeg forudsætter selvfølgelig, at vi finder en ordning, hvor alle handicappede og gangbesværede stadig uden omkostninger kan få den bragt til døren, hvis de vil have det, så det ikke bliver basis for tillægsydelser osv. Nu skulle jeg så hilse og sige som handicapordfører, at det desværre ikke er særlig mange gangbesværede eller handicappede forundt at bo i gammelt etagebyggeri, da der
meget sjældent er elevatorer,
men de, der gør det, skal selvfølgelig have posten bragt til døren.
Det tredje område, som har været lidt mindre diskuteret i dag, som jeg gerne vil fremhæve, er hele diskussionen om modtagerdatabaser.
Her synes jeg, vi skylder os selv under udvalgsarbejdet virkelig at kulegrave området.
På den ene side skal vi have sikret en central modtagerdatabase, og det koster nogle penge at have sådan en og vedligeholde den.
På den anden side må vi også være enige om, at den ikke skal udvikle sig til at blive en malkemaskine i forhold til konkurrenter til Post Danmark og alle mulige andre frivillige folkelige organisationer, som gerne vil trække på sådan en database. Jeg synes, vi skal kigge grundigt på det forslag, der er fremsat.
Det er muligt, at vi helt kan overlade det til Konkurrencestyrelsen, men det er også muligt, at vi skal ind og kigge lidt grundigere på det.
Med de bemærkninger vil jeg sige, at jeg glæder mig til at komme i gang med forhandlingerne, for jeg tror, vi kan finde et godt forlig.
Det kunne være sjovt, hvis der kommer en ordførerrunde til.
Socialdemokratiets ordfører, hr. Henrik Sass Larsen, har jo haft meget travlt med at spørge alle andre partier, hvad de mener om postkasserne i de ældre bygninger, men det er ikke fremgået helt klart, hvad Socialdemokratiet mener, og hvis hr. Henrik Sass Larsen kom herop en gang til, kunne det da være interessant at høre, hvad Socialdemokratiets holdning til det punkt egentlig er.